#### 13

#### Nizami Gəncəvi

#### Asəf Zeynallı

#### ROMANS VƏ QƏZƏL

Romans - səs və instrumental (çox zaman fortepianoda) müşayiətlə oxunan musiqi əsəridir. Azərbaycanda romans janrının yaradıcısı, məşhur “Ölkəm”, “Sərhədçi”, “Sual”, “Seyran” romanslarının müəllifi bəstəkar Asəf Zeynallı olub.

Azərbaycan musiqisində romans-qəzəl deyilən bir janr da var. Romans-qəzəl janrı 1940-cı illərdə Üzeyir Hacıbəylinin yaradıcılığında meydana gəlib. Dahi Nizami Gəncəvinin 800 illik yubileyi münasibətilə Üzeyir Hacıbəyli şairin iki qəzəli əsasında “Sənsiz” (1941) və “Sevgili canan” (1943) romanslarını yazdı. Bununla da romans-qəzəl janrının təməlini qoydu.

“Sənsiz” və “Sevgili canan” romans-qəzəlləri musiqi üslubu baxımından özünəməxsus orijinallığı, ahəngdar milli koloriti ilə fərqlənir. Üzeyir Hacıbəylinin hər iki romansı qəlblərə sirayət edən ifadəli melodiyaya malikdir.

Üzeyir Hacıbəylinin “Sənsiz”, “Sevgili canan” və Asəf Zeynallının “Ölkəm” romanslarının ilk ifaçısı dünya şöhrətli müğənni Bülbül olub.

#### Mahnı öyrənək

#### Bülbül

#### ÖLKƏM

Musiqisi Asəf Zeynallının,
sözləri Cəfər Cabbarlınındır.
Şiş ucları buludlarla döyüşən,
Dağlarında buzları var ölkəmin.
Göy otlardan ipək paltar geyinən
Tarlaları, düzləri var ölkəmin.
Verimli torpağı, geniş çölləri,
Çalışqan ərləri, igid elləri,
Böyük dənizlər, dəmiryolları,
Keçidləri, rizləri var ölkəmin.
Göllərində ördəkləri üzərlər,
Çöllərində maralları gəzərlər,
Güllərindən gəlinlər tac bəzərlər,
Ceyran gözlü qızları var ölkəmin.
Coşqun Xəzər oynar ayaqlarında,
İşıq saçan nefti torpaqlarında,
Tarixlərin qızıl yarpaqlarında
Dadlı-dadlı sözləri var ölkəmin.