#### 16

“Tərəkəmə” qədim xalq rəqsidir. “Tərəkəmə”, əsasən, maldarlıqla məşğul olan və Azərbaycanın müxtəlif yerlərində məskunlaşan köçəri tərəkəmə tayfalarının rəqs nümunəsidir. “Tərəkəmə” Azərbaycan xalq rəqsi 6/8 xanə ölçülü, şən xarakterlidir. Cəld tempə malik melodiyası var. “Tərəkəmə” rəqsi ilə Toğrul Nərimanbəyovun “Buzovna kəndində bayram” tablosunun əhvali-ruhiyyəsi uyğun gəlir. Bakının Buzovna kəndindəki adi həyətlərdən biri təsvir olunur. Rəsmin mərkəzində klarnet, zurna, nağara üçlüyü təsvir olunur. Bu üçlüyün ifa etdiyi rəqsin sədaları altında uşaqlar rəqs edirlər. “Buzovna kəndində bayram” tablosundakı təsvir üslubu şən xarakterli Azərbaycan rəqslərinin ritmi ilə səsləşir. Rəssamın “Bakıda toy”, “Mahnı”, “Oxuyan aşıq” tablolarına baxdıqda da şən, gümrah xarakterli musiqi nümunələrimiz yada düşür.

#### Mahnı öyrənək

#### MƏNİM BAĞIM

Musiqisi Qəmbər Hüseynlinin,
sözləri Gəray Fəzlinindir.

#### I

Gəlin, ay uşaqlar,
Gəlin bağıma.
Baxın hər gülümə,
Hər yarpağıma.

#### II

Burda mən neçə növ,
Ağac əkmişəm.
Hər ağacın dibinə,
Arx da çəkmişəm.

#### III

Mənə qonaq gəlsin,
Hər oğlan, hər qız.
Bağım bar verəcək,
Bu gələn payız.

6/8 xanə ölçülü “Mənim bağım” mahnısının çox sadə və tez yadda qalan melodiyası var.

Sual və tapşırıqlar

1. Toğrul Nərimanbəyovun hansı əsərlərində musiqi ansamblı öz əksini tapmışdır?

2. “Tərəkəmə” rəqsi haqqında nə deyə bilərsiniz?

3. Ansambl nədir?

4. “Tərəkəmə” rəqsininin musiqisini dinləyin. Bu rəqs ilə Toğrul Nərimanbəyovun “Buzovna kəndində bayram” tablosunun əhvali-ruhiyyəsini müqayisə edin.

YouTube üzərindən axtarış üçün açar sözlər: Azərbaycan milli rəqsləri, “Tərəkəmə” rəqsi.